V skladu z Uredbo (EU) št. 19/2013 (v nadaljnjem besedilu: Uredba) mora Komisija Evropskemu parlamentu in Svetu predložiti letno poročilo o uporabi, izvajanju in izpolnjevanju obveznosti iz Sporazuma in Uredbe.

Med 11. in 19. junijem 2015 je v Bogoti (v Kolumbiji) potekal drugi krog Odbora za trgovino in osmih pododborov. Srečanja so obeležila drugo leto od začasne uporabe Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani (v nadaljnjem besedilu: Sporazum), ki se je s Perujem začel uporabljati marca 2013, s Kolumbijo pa avgusta 2013.

2.2.Razvoj trgovinskih tokov s Perujem

Uvoz iz EU v Peru se je leta 2014 zmanjšal za 4 % (3 716 milijonov EUR) v primerjavi z letom 2012 (3 891 milijonov EUR). To je na splošno v skladu z zmanjšanjem svetovnega uvoza v Peru (3 %). Pri tem je treba omeniti, da je zmanjšanje predvsem zadevalo izdelke, ki vstopajo brez dajatve za države z največjimi ugodnostmi (zmanjšanje za 10 %), medtem ko se je uvoz izdelkov, ki so bili v celoti liberalizirani v skladu s Sporazumom, povečal za 19 %, uvoz delno liberaliziranih izdelkov za 15 %, uvoz, za katerega veljajo preferencialne tarifne kvote (čeprav je začetna raven zanje zelo nizka) pa za 86 %. Zanimivo je, da se je uvoz iz EU v Peru za izdelke, ki niso upravičeni do preferencialne obravnave v skladu s Sporazumom in za katere zato velja dajatev za države z največjimi ugodnostmi, povečal za 14 %, medtem ko se je svetovni uvoz teh izdelkov v Peru povečal za samo 3 %.

Glede na kategorijo izdelkov je največji upad uvoza iz EU v Peru mogoče opaziti za mineralne izdelke (25 %) in navadne kovine (25 %), čeprav je v absolutnem smislu najbolj izrazit upad mogoče opaziti za stroje in mehanske naprave (159 milijonov EUR ali 9 %). To velja zlasti za poglavje 84 (Jedrski reaktorji, kotli, stroji in mehanske naprave; njihovi deli), kjer EU predstavlja četrtino vsega uvoza v Peru in se je 11-odstotni upad upošteval. Po drugi strani je mogoče opaziti največje povečanje za umetniške izdelke (184 %), živali in proizvode živalskega izvora (47 %) ter proizvode živilske industrije (46 %). V absolutnem smislu predstavljajo večje povečanje samo živila in kemijski proizvodi (vsaka kategorija za 43 milijonov EUR). V slednji skupini so največje povečanje zabeležili farmacevtski izdelki (31 %).

Kar zadeva uvoz v EU iz Peruja, se je ta zmanjšal za 21 %, in sicer s 6 072 milijonov EUR leta 2012 na 4 789 milijonov EUR leta 2014. Zmanjšanje se ugotavlja znova zlasti za izdelke, ki že vstopajo brez dajatve za države z največjimi ugodnostmi (zmanjšanje za 34 %). Pri vseh drugih skupinah izdelkov je prišlo do povečanja, predvsem pri tistih, ki so bile povsem liberalizirane s Sporazumom (za 22 %), tistih, ki so delno liberalizirane (za 11 %), tistih, za katere velja dajatev za države z največjimi ugodnostmi in niso bile liberalizirane s Sporazumom (za 12 %), in tistih, za katere veljajo preferencialne tarifne kvote (za 102 %).

Glede na visoko koncentracijo uvoza iz Peruja v smislu kategorij izdelkov je bil večji upad uvoza v EU iz Peruja ugotovljen za kategorijo mineralnih izdelkov (zmanjšanje za 1 062 milijonov EUR oziroma 38 %), kar je mogoče pripisati svetovnemu upadu cen mineralov, ter za kategorijo biserov, dragih ali poldragih kamnov in kovin z zmanjšanjem za 145 milijonov EUR oziroma 75 %. Precejšnje povečanje je bilo ugotovljeno za živali in proizvode živalskega izvora, in sicer za 47 milijonov EUR oziroma 24 %, kar zadeva zlasti proizvode iz poglavja 3 (Ribe in raki, mehkužci in drugi vodni nevretenčarji). Pomembno povečanje je mogoče ugotoviti tudi za poglavje 08 (Užitno sadje in oreški; lupine agrumov ali melon), in sicer za 157 milijonov EUR oziroma 38 %.

V prvih dveh letih izvajanja Sporazuma je iz Peruja v EU izvažalo 1133 novih družb, pri čemer jih je 38 % iz kmetijskega sektorja. Večina novih izvoznih družb so mala in srednja podjetja (97,4 %), vendar veliki novi izvozniki (preostalih 2,6 %, tj. 30 družb) predstavljajo 68 % skupne vrednosti izvoza novih družb. V istem obdobju je izvoz iz Peruja v EU zajemal 370 novih (10-mestnih) tarifnih postavk v skupni vrednosti 60 milijonov USD (0,5 % celotnega izvoza, od tega predstavlja polovico surova nafta).

2.3.Razvoj trgovinskih tokov s Kolumbijo

Uvoz v Kolumbijo iz EU se je med letoma 2012 in 2014 močno povečal, in sicer s 4 870 milijonov EUR na 6 602 milijona EUR (36 %). Vendar je treba opozoriti, da je do največjega povečanja prišlo leta 2013 (23 %), medtem ko se je Sporazum začel uporabljati šele avgusta 2013, zato tega povečanja ni mogoče pripisati zgolj Sporazumu. To potrjuje dejstvo, da se je največje povečanje zgodilo pri izdelkih, ki že vstopajo brez dajatve za države z največjimi ugodnostmi (povečanje za 1 133 milijonov EUR oziroma 42 %). Kljub temu je bilo pomembno tudi povečanje uvoza v Kolumbijo iz EU za izdelke, ki so bili v celoti liberalizirani s Sporazumom, tj. 306 milijonov EUR oziroma 43 %. Uvoz izdelkov, ki so delno liberalizirani s Sporazumom, se je povečal za 27 %, uvoz izdelkov, za katere veljajo preferencialne tarifne kvote, pa za 71 % (čeprav je začetna raven zanje zelo nizka, tj. 21 milijonov EUR). Zaradi teh pozitivnih dosežkov se je delež EU pri uvozu v Kolumbijo povečal z 11 % leta 2012 na 14 % leta 2014.

Dejansko so vse kategorije izdelkov s pomembno trgovino zabeležile povečanje uvoza v Kolumbijo iz EU. Največje povečanje je bilo zabeleženo za transportne naprave (951 milijonov EUR oziroma 146 %), kemijske proizvode (294 milijonov EUR oziroma 22 %) ter merilne instrumente in glasbila (116 milijonov EUR oziroma 42 %). Kar zadeva področja proizvodov, se je uvoz v Kolumbijo najbolj povečal za proizvode iz poglavja 88 (Zrakoplovi, vesoljska vozila in njihovi deli) in 30 (Farmacevtski izdelki), in sicer za 980 milijonov EUR (450 %) oziroma 235 milijonov EUR (35 %).

Po drugi strani je bilo zabeleženo rahlo zmanjšanje uvoza v EU iz Kolumbije , in sicer za 2 % med letom 2012 (8 040 milijonov EUR) in letom 2014 (7 867 milijonov EUR). To je zlasti posledica upada uvoza izdelkov, ki vstopajo brez dajatev za države z največjimi ugodnostmi (zmanjšanje za 197 milijonov EUR), medtem ko se je znatno povečal uvoz v EU za izdelke, ki so v skladu s Sporazumom v celoti liberalizirani (71 milijonov EUR). Vendar je treba opozoriti, da je do zmanjšanja prišlo leta 2013, pri čemer se je uvoz v EU iz Kolumbije leta 2014 (v primerjavi z letom 2013) povečal za 533 milijonov EUR oziroma 7 %. Če bi namreč primerjali prvo leto uporabe Sporazuma, tj. od avgusta 2013 do julija 2014, z enakim predhodnim obdobjem, bi ugotovili, da se je uvoz v EU iz Kolumbije pravzaprav povečal za 10 %.

Kar zadeva kategorije izdelka, je edino res veliko zmanjšanje opaziti pri navadnih kovinah in izdelkih iz njih (265 milijonov EUR oziroma 78 %). Skoraj celotno zmanjšanje v tej kategoriji zadeva poglavje 72 (Železo in jeklo), zlasti zmanjšanje za 264 milijonov EUR oziroma 88 %. Kar zadeva povečanje, je mogoče večje spremembe opaziti za rastlinske proizvode (povečanje za 73 milijonov EUR oziroma 5 %) in za masti živalskega ali rastlinskega izvora (45 milijonov EUR oziroma 66 %). Največje povečanje je mogoče opaziti za poglavje 9 (Kava, pravi čaj, maté čaj in začimbe) s povečanjem za 113 milijonov EUR oziroma 28 %.